На основу члана 210. став 2. Закона о пловидби и лукама на унутрашњим водама („Службени гласник PC”, бр. 73/10, 121/12, 18/15, 96/15 - др. закон, 92/16, 104/16 - др. закон, 113/17 - др. закон, 41/18, 95/18 - др. закон и 37/19 - др. закон) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ  
О ИЗМЕНАМА И ДОПУНАМА УРЕДБЕ О УСЛОВИМА

КОЈЕ МОРАЈУ ДА ИСПУЊАВАЈУ ЛУКЕ,   
ПРИСТАНИШТА И ПРИВРЕМЕНА ПРЕТОВАРНА МЕСТА

Члан 1.

У Уредби о условима које морају да испуњавају луке, пристаништа и привремена претоварна места („Службени гласник РС”, бр. 33/15, 86/16 и 54/19), у члану 2. после тачке 14) додаје се тачка 14а), која гласи:

„14а) марина је пристаниште за посебне намене на водном путу намењено за прихват, чување и опрему пловила која служе за рекреацију, спорт и разоноду;”.

У тачки 21) после речи: „отпадни материјал” додају се речи: „или дрвну грађу”.

Члан 2.

У члану 11. став 1. тачка 2) речи: „1 km” замењују се речима: „500 m”.

Члан 3.

У члану 23. тачка 5) мења се и гласи:

„5) да обезбеди приступ паркинг простору за најмање три путничка аутобуса, а који се налази у оквиру или непосредно уз лучко подручје;”.

Тачка 12) мења се и гласи:

„12) приступни мост мора да буде минималне ширине 1,5 m како би се омогућила пропусна способност за кретање лица приликом евентуалних ванредних ситуација када се врши брзо напуштање објекта, као и да буде прилагођен, изведен и опремљен тако да омогући услове за кретање особа са инвалидитетом. Приступни мост са обале према понтону и путничком броду мора да буде одговарајуће изграђен и подешен. Стање техничке исправности приступног моста мора да буде под сталним надзором;”.

Тачка 13) мења се и гласи:

„13) лучко подручје пристаништа, укључујући акваторију пристаништа, мора да буде под сталним надзором и контролом у циљу безбедносне заштите путничких бродова од неовлашћеног приступа или других нежељених догађања;”.

У тачки 14) речи: „довољним бројем конструктивних елемената” замењују се речима: „конструктивним елементима”.

У тачки 15) после речи: „бродом” додају се запета и речи: „у складу са условима за пројектовање које издаје Управа за утврђивање способности бродова за пловидбу”.

У тач. 18) и 19) речи: „услове за” бришу се.

Члан 4.

После члана 23. додају се назив изнад члана и члан 23а, који гласe:

„Посебни захтеви за марине

Члан 23а

Марина мора да испуњава следеће услове:

1. да буде изграђена, уређена и опремљена на начин да пружа ефикасну заштиту од утицаја таласа, ветра, леда, речних наноса и других неповољних хидрометеоролошких услова, у зависности од хидролошких карактеристика конкретне локације;
2. дубина акваторије марине мора бити већа или једнака дубини захтеваној категоријом водног пута на ком се марина налази;
3. приступни пловни пут (улаз у марину) мора да буде довољне ширине и дубине да обезбеди истовремено безбедно двосмерно кретање пловила у условима ниског водостаја, смањене видљивости и других отежаних услова пловидбе;
4. плутајући објекти намењени за привез пловила морају да буду минималне ширине 1,5 m како би омогућили пропусну способност за кретање људи, да имају неклизајућу подлогу, да буду опремљени довољним бројем конструктивних елемената за везивање пловила (битве, алке и друго), као и додатних елемената који штите плутајући објекат и пловило од оштећења (одбојници, „фендери” и друго);
5. свако привезно место мора да има директан пешачки приступ обали;
6. да обезбеди снабдевање пловила питком водом;
7. да обезбеди снабдевање пловила електричном енергијом;
8. да располаже довољним бројем контејнера за прихват кућног смећа и чврстог отпада са пловила;
9. да располаже мокрим чвором и тоалетом за потребе запослених и посебно за потребе корисника;
10. подручје марине мора да буде прописно обележено и добро осветљено;
11. да има приступ довољном броју паркинг места за потребе корисника марине;
12. да обезбеди услове за чување, одржавање и поправку пловила на отвореном и/или затвореном простору;
13. да располаже сервисним делом изграђене обале са рампом за извлачење и опремом за дизање и премештање пловила;
14. све сервисно-манипулативне површине за одржавање пловила морају да имају затворени систем одвода и атмосферских вода;
15. приступ за возила и пловила хитне помоћи, полиције и спасилачко-ватрогасне службе мора да буде означен и проходан у сваком тренутку.”

Члан 5.

У члану 25. после речи: „пристаништа” додају се запета и реч: „марине”.

Члан 6.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-13034/2019

У Београду, 26. децембра 2019. године

ВЛАДА

ПРЕДСЕДНИК

Ана Брнабић, с.р.